Objavila M.L.B. [ Dan ]

ISPRED GIMNAZIJE

Počelo uređenje parka za spomenik Ivanu Crnojeviću

Podgorica bi do decembra trebalo da dobije spomenik Ivanu Crnojeviću, jednoj od najznačajnijih ličnosti u istoriji Crne Gore i to u parku ispred Gimnazije Slobodan Škerović.

Spomenik će biti od bronze, na mermerenom postamentu. Donator je kompanija Zetagradnja Blagote Radovića pa će se i njegovo ime naći na bočnoj strani postamenta.

Uređenje prostora je već počelo, a stanovnici glavnog grada različito komentarišu lokaciju za spomenik.

Sugrađanin Velimir Čukić smatra da Ivanu Crnojeviću priliči samo Cetinje.

"Mislim da je lokacija potpuno pogrešna, ne vidim poentu da se njegov spomenik postavi baš tu. Smatram da je najbolja lokacija za njegov spomenik ona na kojoj se već nalazi, to jest na Cetinju, jer je to mjesto na kojem je on stolovao, odnosno upravljao državom. Međutim, očigledno je da neko ne obraća pažnju na to, kao kada su postavili spomenik vojvodi Mirku Petroviću na samoj granici sa Kučima”, kazao je Čukić.

Za razliku od njega Leonid Đurović smatra da je lokacija dobro izabrana.

“Mislim da je ovo dobra lokacija za spomenik, posebno što je ispred jedne obrazovne ustanove. Uz to grad se razvija, pa će ovo mjesto u bliskoj budućnosti izgledati vrlo lijepo”, smatra Đurović.

Dragan Đekić je mišljenja da je spomenik trebalo postaviti bliže bulevaru koji nosi naziv po ovom vladaru.

“Mislim da je bolja lokacija za postavljanje ovog spomenika bila da se postavi u bulevaru Ivana Crnojevića, ali ni ovo nije loše, jer ipak je ovo uži centar grada”, zaključio je Đekić.